96/575/EHTY: Komission päätös, tehty 30 päivänä huhtikuuta 1996, Espanjan kivihiiliteollisuuden hyväksi vuonna 1996 myöntämän tuen hyväksymisestä (Ainoastaan espanjankielinen teksti on todistusvoimainen) (ETA:n kannalta merkityksellinen teksti)



Virallinen lehti nro L 253 , 05/10/1996 s. 0015 - 0019



KOMISSION PÄÄTÖS, tehty 30 päivänä huhtikuuta 1996, Espanjan kivihiiliteollisuuden hyväksi vuonna 1996 myöntämän tuen hyväksymisestä (Ainoastaan espanjankielinen teksti on todistusvoimainen) (ETA:n kannalta merkityksellinen teksti) (96/575/EHTY) EUROOPAN YHTEISÖJEN KOMISSIO, joka ottaa huomioon Euroopan hiili- ja teräsyhteisön perustamissopimuksen, ottaa huomioon jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä 28 päivänä joulukuuta 1993 tehdyn komission päätöksen N:o 3632/93/EHTY (1) ja erityisesti sen 2 artiklan 1 kohdan ja 9 artiklan, sekä katsoo seuraavaa: I Espanja on ilmoittanut komissiolle 6 päivänä helmikuuta 1996 päivätyssä kirjeessä päätöksen N:o 3632/93/EHTY 9 artiklan 1 kohdan mukaisesti rahoitustoimista, joita se ehdottaa toteutettavaksi kivihiiliteollisuuden hyväksi vuonna 1996. Päätöksen N:o 3632/93/EHTY mukaisesti komissio päättää vuoden 1996 osalta seuraavista rahoitustoimista: - varsinaisesta toiminnasta aiheutuneiden tappioiden kattamiseen tarkoitettu tuki 118 678 miljoonaan Espanjan pesetaan asti, - tuki, joka kattaa nykyaikaistamisen, järkeistämisen, uudelleenjärjestelyn ja Espanjan kivihiiliteollisuuden tuotannon vähentämisen vuoksi työttömiksi jääneille työntekijöille maksetut poikkeukselliset korvaukset 17 159 miljoonaan Espanjan pesetaan asti, - tuki, joka kattaa nykyaikaistamisesta, järkeistämisestä, uudelleenjärjestelystä ja Espanjan kivihiiliteollisuuden tuotannon vähentämisestä johtuvien kivihiiltä louhivien laitosten sulkemisesta aiheutuvat tekniset kustannukset 6 587 miljoonaan Espanjan pesetaan asti, - tutkimus- ja kehityshankkeisiin tarkoitettu tuki 50 miljoonaan Espanjan pesetaan asti, - ympäristönsuojeluun tarkoitettu tuki 100 miljoonaan Espanjan pesetaan asti. Espanjan kivihiiliteollisuutensa hyväksi suunnittelemat rahoitustoimet vastaavat päätöksen N:o 3632/93/EHTY 1 artiklan määräyksiä, ja komissio hyväksyy ne 9 artiklan mukaisesti; komissio tekee ratkaisunsa erityisesti mainitun päätöksen 2 artiklassa lueteltujen yleisten tavoitteiden ja perusteiden sekä 3 ja 4 artiklassa vahvistettujen erityisten perusteiden mukaisesti. Tarkastelussaan komissio arvioi mainitun päätöksen 9 artiklan 6 kohdan mukaisesti toimenpiteiden yhdenmukaisuutta nykyaikaistamista, järkeistämistä ja uudelleenjärjestelyä sekä Espanjan kivihiiliteollisuuden tuotannon vähentämistä koskevien suunnitelmien kanssa, jotka kuuluvat komission päätöksen N:o 94/1072/EHTY (2) soveltamisalaan. II 118 678 miljoonan Espanjan pesetan suuruinen tuki, jonka Espanja esittää myönnettäväksi kivihiiliteollisuudelleen, on tarkoitettu kattamaan kivihiilialan yritysten varsinaisesta toiminnasta aiheutuneet tappiot kokonaan tai osittain. Mainittu määrä jakautuu päätöksen N:o 3632/93/EHTY 3 artiklan mukaiseen toimintatukeen 49 882 miljoonaan Espanjan pesetaan asti ja saman päätöksen 4 artiklan mukaiseen tuotannon vähentämistä koskevaan tukeen 68 796 miljoonaan Espanjan pesetaan asti. OFICO:n (Oficina de Compensaciones de la Energía) rahoitustoimet kattavat 43 836 miljoonaa Espanjan pesetaa toimintatuesta eli 49 882 miljoonasta Espanjan pesetasta, ja loput 6 046 miljoonaa Espanjan pesetaa katetaan julkisista talousarvioista. Espanja on antanut 28 päivänä joulukuuta 1995 kuninkaallisen asetuksen (Real Decreto) N:o 2203/1995 (3) tuen myöntämistä kivihiiliteollisuudelle koskevissa yksityiskohtaisissa säännöissä määrätyistä erityiskustannuksista. Kyseisessä päätöksessä määritellään tuet, jotka kattavat varsinaisesta toiminnasta aiheutuneet tappiot, poikkeukselliset maksut ja muut kivihiiliteollisuuteen liittyvät kustannukset, joita voi aiheutua Espanjan kivihiilialan yrityksille, jotka toimittavat polttoainetta sähköä tuottaville yrityksille. Kyseiset tuet rahoitetaan pidättämällä sähköenergian käyttäjiltä perityistä maksuista tietty prosenttiosuus, jonka käytöstä vastaa OFICO. Vuoden 1996 talousarviossa tai muissakaan täysin vastaavissa rahoitusjärjestelmissä ei ole varattu määrärahoja kyseisiin tukiin. Komissio ottaa huomioon Espanjan sitoumuksen muuttaa vuonna 1996 voimassa olevaa tuen myöntämistä koskevaa järjestelyä ennen kuin päätöksen N:o 3632/93/EHTY 2 artiklan 2 kohdan mukainen ja kestoltaan korkeintaan kolmen vuoden siirtymäkausi tulee voimaan 31 päivänä joulukuuta 1996, jotta se vastaisi mainitussa päätöksessä määrättyä järjestelmää. Espanjan kivihiilialan yritykset, jotka saavat toimintatukea, voivat nostaa vuosittain tuotantokustannuksiaan korkeintaan kaksi pistettä alle kuluttajahintaindeksin. Tämä vähennys parantaa tosiasiallisesti kivihiilialan yritysten taloudellista elinkelpoisuutta, ja sen tarkoituksena on vähentää tukia asteittain päätöksen N:o 3632/93/EHTY 3 artiklan 2 kohdan mukaisesti. Näiden toimenpiteiden sisällyttäminen nykyaikaistamista, järkeistämistä, uudelleenjärjestelyä ja Espanjan ilmoittamaa tuotannon vähentämistä koskevaan suunnitelmaan sekä tuotantokustannusten asteittainen vähentäminen ja vuodeksi 1996 tarkoitetut määrät vastaavat päätöksen N:o 3632/93/EHTY 2 artiklan 1 kohdan ensimmäisen ja toisen luetelmakohdan tavoitteita, kun otetaan huomioon kivihiilen hinnat kansainvälisillä markkinoilla, ne auttavat toimintatukea saavien 65 yrityksen taloudellisen elinkelpoisuuden saavuttamista, jotta tukia voitaisiin jatkuvasti vähentää asteittain, ja ne edistävät sosiaalisten ja alueellisten kivihiiliteollisuuden kehitykseen liittyvien ongelmien ratkaisemista. OFICO:n rahoitustoimet kattavat 21 687 miljoonaa Espanjan pesetaa tuotannon vähentämiseen tarkoitetusta 68 796 miljoonan Espanjan pesetan suuruisesta tuesta, ja valtion talousarviosta katetaan 47 109 miljoonaa Espanjan pesetaa. Valtion yleisestä talousarviosta katetusta 47 109 miljoonan Espanjan pesetan suuruisesta tuesta kohdistetaan Asturiasin keskilaaksossa sijaitsevalle HUNOSA-yritykselle 39 433 miljoonaa Espanjan pesetaa, Minas de Figaredo SA -yritykselle 4 800 miljoonaa Espanjan pesetaa ja Mina de la Camocha SA -yritykselle 2 876 miljoonaa Espanjan pesetaa. Tuen loppuosa eli 21 678 miljoonaa Espanjan pesetaa kohdistetaan jo mainittuihin ja muihin Espanjan luoteis-, koillis- ja eteläosissa sijaitseviin yrityksiin, joiden on ryhdyttävä sulkemaan laitoksia ennen kuin päätöksen N:o 3632/93/EHTY voimassaolo päättyy. Kyseiset tuet edistävät kivihiiliteollisuuden kehitykseen liittyvien sosiaalisten ja alueellisten ongelmien ratkaisemista. Ne kirjataan sulkemissuunnitelmaan päätöksen N:o 3632/93/EHTY 4 artiklan mukaisesti. Komissio varmistaa, että 1 197 miljoonan Espanjan pesetan suuruinen määrä, joka kattaa osan HUNOSA-yrityksen varsinaisesta toiminnasta aiheutuneista tappioista, vastaa kyseisen kivihiilen tuotannon eri toimia, jotka komissio hyväksyy erillisessä menettelyssä Euroopan yhteisön perustamissopimuksen 92 artiklan perusteella. Ilmoituksessaan Espanja osoittaa, että myönnettävät tuet eivät ylitä yhdenkään yrityksen tai tuotantoyksikön osalta tuotantokustannusten ja odotettavissa olevien tulojen välistä erotusta. Espanjan ilmoittamien vuoden 1996 tukien määrä on 1,5 prosenttia vähemmän kuin mitä komissio hyväksyi vuodelle 1995 kivihiilen tuottajien myyntihinnaksi sähköntuottajille; kyseinen hinta on pysynyt lähes muuttumattomana. Komissio ottaa huomioon Espanjan sitoumuksen kaikkien tarvittavien toimenpiteiden toteuttamisesta varmistaakseen, että osapuolet sopivat vapaasti keskenään Espanjan kivihiilen myyntihinnasta viimeistään 31 päivänä joulukuuta 1996, maailmanmarkkinoilla vallitsevat olosuhteet huomioon ottaen. Edellä esitetyn sekä Espanjan toimittamien tietojen perusteella kyseiset tuet ovat päätöksen N:o 3632/93/EHTY tavoitteisiin ja yhteismarkkinoiden toimintaan soveltuvia. III Kyseinen Espanjan esittämä 17 159 miljoonan Espanjan pesetan suuruisen tuen tarkoituksena on kattaa korvaukset niiden noin 7 300 Espanjan kivihiilialan yritysten työntekijän hyväksi, jotka joutuvat varhaiseläkkeelle tai jotka jäävät työttömiksi nykyaikaistamista, järkeistämistä, uudelleenjärjestelyä tai Espanjan kivihiiliteollisuuden tuotannon vähentämistä koskevan suunnitelman myötä. Osa tästä tuesta, eli 6 075 miljoonaa Espanjan pesetaa annetaan HUNOSA, Minas de Figaredo SA ja Mina de la Camocha SA -yrityksille, ja se rahoitetaan valtion yleisestä talousarviosta. Loput eli 11 084 miljoonaa Espanjan pesetaa on tarkoitettu muille yrityksille, joissa toteutetaan nykyaikaistamista, järkeistämistä ja uudelleenjärjestelyä tai tuotannon vähentämistä koskevia toimenpiteitä, ja OFICO:n rahoitustoimet kattavat ne. Nämä rahoitustoimet ovat päätöksen N:o 3632/93/EHTY 1 artiklan 3 kohdassa tarkoitettua tukea, jolla tarkoitetaan suoraan tai välillisesti kivihiiliteollisuuden hyväksi jaettavia viranomaisten tukitoimien vuoksi pakollisia maksuja, ilman että on tarpeen erottaa valtion tukea sellaisten julkisten tai yksityisten organisaatioiden myöntämästä tuesta, jotka kyseinen valtio on nimennyt hallinnoimaan kyseistä tukea. Tästä syystä komissio vahvistaa, että tämä toimenpide on mainitun päätöksen 9 artiklan mukainen. Nämä rahoitustoimet ovat sitoumuksia, joita tarvitaan Espanjan kivihiiliteollisuuden nykyaikaistamisessa, järkeistämisessä ja uudelleenjärjestelemisessä, eikä niiden näin ollen voida katsoa koskevan tavallista tuotantoa (aikaisempien vuosien tuotannosta aiheutuvat rasitteet). Päätöksen N:o 3632/93/EHTY 5 artiklan mukaisesti saman päätöksen liitteessä mainittuja tukia eli ennen lakisääteistä eläkeikää eläkkeelle siirrettyjen työntekijöiden sosiaaliturvamaksuista aiheutuneita kustannuksia ja muita uudelleenjärjestelyn ja järkeistämisen myötä työttömiksi jääneille työntekijöille maksettuja poikkeuksellisia korvauksia voidaan pitää yhteismarkkinoiden toimintaan sopivina, jos niiden määrä ei ylitä kustannuksia. Komissio ottaa huomioon Espanjan sitoumuksen vahvistaa tarvittavat toimenpiteet tukien myöntämisen järjestelyn yhdenmukaistamiseksi päätöksen N:o 3632/93/EHTY 2 artiklan 2 kohdan määräysten kanssa viimeistään 31 päivänä joulukuuta 1996. Edellä esitetyn sekä Espanjan toimittamien tietojen perusteella kyseiset tuet ovat päätöksen N:o 3632/93/EHTY tavoitteisiin ja yhteismarkkinoiden toimintaan soveltuvia. IV Espanjan esittämän 6 587 miljoonan Espanjan pesetan suuruinen tuen tarkoituksena on kattaa osittain kivihiilialan yritysten käyttöomaisuuden arvonalennus, mikä on väistämättä tuloksena kokonaisvaltaisista tai osittaisista sulkemisista. Lisäksi kyseisten yritysten on vastattava asteittain laajenevista sulkemisista johtuvista ylimääräisistä kustannuksista 31 päivään joulukuuta 1997 asti. Valtion yleisestä talousarviosta rahoitetaan osa tästä tuesta eli 2 244 miljoonaa Espanjan pesetaa, joka maksetaan HUNOSA-yritykselle. OFICO:n rahoitustoimet kattavat loput eli 4 343 miljoonaa Espanjan pesetaa, jotka on tarkoitettu muille toimintaansa vähentäville yrityksille. Nämä rahoitustoimet vastaavat sitoumuksia, jotka ovat välttämättömiä Espanjan kivihiiliteollisuuden nykyaikaistamiseksi, järkeistämiseksi ja uudelleenjärjestelemiseksi, eikä niiden näin ollen voida katsoa kuuluvan tavalliseen tuotantoon (aikaisempien vuosien toiminnasta aiheutuvat rasitteet). Päätöksen N:o 3632/93/EHTY 5 artiklan mukaisesti saman päätöksen liitteessä mainittuja tukia, eli tilanteelle ominaista poikkeuksellista arvonalennusta, joka johtuu teollisuuden uudelleenjärjestelystä (ottamatta huomioon 1 päivän tammikuuta 1986 jälkeen tehtyjä inflaatiota suurempia uudelleen arviointeja), voidaan pitää yhteismarkkinoiden toimintaan sopivina, jos niiden määrä ei ylitä kustannuksia. Komissio ottaa huomioon Espanjan sitoumuksen vahvistaa tarvittavat toimenpiteet tukien myöntämistä koskevan järjestelyn yhdenmukaistamiseksi päätöksen N:o 3632/93/EHTY 2 artiklan 2 kohdan määräysten kanssa viimeistään 31 päivänä joulukuuta 1996. Edellä esitetyn sekä Espanjan toimittamien tietojen perusteella kyseiset tuet ovat päätöksen N:o 3632/93/EHTY tavoitteisiin ja yhteismarkkinoiden toimintaan soveltuvia. V 50 miljoonan pesetan suuruinen tuki, jonka Espanja esittää myönnettäväksi kivihiilialan yrityksilleen ja kaivosteollisuuden tutkimusjärjestöilleen, on tarkoitettu niiden tutkimus- ja kehitystoimiin. Tämä tuki, joka on 20 prosenttia pienempi mainittujen yritysten tutkimukseen ja tekniikan kehitykseen käyttämiä kokonaiskustannuksia, on tarkoitettu ratkaisemaan Espanjan hiiliesiintymien epätavallisuudesta johtuvat erityisongelmat sekä parantamaan kivihiilen käyttötekniikkaa ympäristöystävällisempään suuntaan. Kyseisen erityisesti päätöksen 3632/93/EHTY 6 artiklassa tarkoitettu tuki edistää kivihiilen louhintatekniikkaa ja on tarkoitettu vähentämään tuotantokustannuksia, mikä johtaa tukien asteittaiseen vähenemiseen. Tätä tukea tutkiessaan komissio on todennut, että tuki noudattaa yhteisön sääntöjä, jotka koskevat tutkimukseen ja kehitykseen myönnettävää valtion tukea. Edellä esitetyn sekä Espanjan toimittamien tietojen perusteella kyseiset tuet ovat päätöksen N:o 3632/93/EHTY tavoitteisiin ja yhteismarkkinoiden toimintaan soveltuvia. VI 100 miljoonan pesetan suuruinen tuki, jonka Espanja esittää myönnettäväksi tietyille kivihiilialan yrityksilleen, on tarkoitettu ympäristönsuojeluun liittyviin toimiin. Tämän erityisesti päätöksen 3632/93/EHTY 7 artiklassa mainitun tuen tarkoituksena on helpottaa kivihiilialan yritysten mukautumista uusiin ympäristönsuojelua koskeviin vaatimuksiin, eikä se vastaa missään tapauksessa mukautuksia, joita yritysten olisi toteutettava varsinaisen kaivostoimintansa vuoksi. Tätä tukea tutkiessaan komissio on todennut, että tuki noudattaa yhteisön sääntöjä, jotka koskevat ympäristönsuojeluun myönnettävää valtion tukea. Edellä esitetyn sekä Espanjan toimittamien tietojen perusteella kyseiset tuet ovat päätöksen N:o 3632/93/EHTY tavoitteisiin ja yhteismarkkinoiden toimintaan soveltuvia. VII Espanjan valtio varmistaa, että tässä päätöksessä tarkoitettujen tukien myöntäminen ei johda tuottajien, ostajien tai käyttäjien väliseen syrjintään yhteisön kivihiilimarkkinoilla. Komissio muistuttaa, että nykyaikaistamista, järkeistämistä, uudelleenjärjestelyä ja Espanjan kivihiiliteollisuuden tuotannon vähentämistä koskevasta suunnitelmasta annetun lausunnon yhteydessä se pyysi Espanjalta yksityiskohtaisia tietoja Minero Siderúrgica de Ponferrada -yrityksen uudelleenjärjestelyä koskevan suunnitelman edistymisestä. Edellä esitetyn sekä Espanjan toimittamien tietojen perusteella kyseiset tuet ovat päätöksen N:o 3632/93/EHTY tavoitteisiin ja yhteismarkkinoiden toimintaan soveltuvia. Komissio tarkistaa päätöksen N:o 3632/93/EHTY 3 artiklan 1 kohdan toisen luetelmakohdan ja 9 artiklan 2 ja 3 kohdan mukaisesti, että tavanomaiseen tuotantoon myönnetty tuki vastaa mainitun päätöksen 4 ja 6 artiklan perusteita. Komissiolle on tämän vuoksi ilmoitettava tuen määrä ja maksujen jakoperusteet, ON TEHNYT TÄMÄN PÄÄTÖKSEN: 1 artikla Espanja voi myöntää vuonna 1996 seuraavat tuet: - kivihiilialan yritysten varsinaisesta toiminnasta aiheutuneiden tappioiden kattamiseen tarkoitettu tuki 117 481 miljoonaan Espanjan pesetaan asti, - tuki, joka kattaa nykyaikaistamisen, järkeistämisen, uudelleenjärjestelyn ja Espanjan kivihiiliteollisuuden tuotannon vähentämisen vuoksi työttömiksi jääneille työntekijöille maksetut poikkeukselliset korvaukset 17 159 miljoonaan Espanjan pesetaan asti, - tuki, joka kattaa nykyaikaistamisesta, järkeistämisestä, uudelleenjärjestelystä ja Espanjan kivihiiliteollisuuden tuotannon vähentämisestä johtuvien kivihiiltä louhivien laitosten sulkemisesta aiheutuvat tekniset kustannukset 6 587 miljoonaan Espanjan pesetaan asti, - tutkimus- ja kehityshankkeisiin tarkoitettu tuki 50 miljoonaan Espanjan pesetaan asti, - ympäristönsuojeluun tarkoitettu tuki 100 miljoonaan Espanjan pesetaan asti. 2 artikla Espanja huolehtii siitä, että sille maksetaan takaisin kaikki tämän päätöksen soveltamisalaan kuuluvat kustannukset, jotka peruutetaan tai jotka on yliarvioitu. 3 artikla Espanjan on ilmoitettava viimeistään 30 päivänä kesäkuuta 1997 vuonna 1996 maksetusta tuesta. 4 artikla Tämä päätös on osoitettu Espanjan kuningaskunnalle. Tehty Brysselissä 30 päivänä huhtikuuta 1996. Komission puolesta Christos PAPOUTSIS Komission jäsen (1) EYVL N:o L 329, 30.12.1993, s. 12 (2) EYVL N:o L 385, 31.12.1994, s. 31 (3) BOE N:o 311, 29.12.1995, s. 37447